C 117/140
RO
Jurnalul Oficial al Uniunii Europene
11.3.2022
Joi, 16 septembrie 2021
UE trebuie să elaboreze un răspuns la o posibilă criză a migrației și a refugiaților 37. subliniază dreptul fundamental al afganilor de a căuta siguranță; îndeamnă să se ia toate măsurile pentru reluarea evacuărilor coordonate din această țară sub auspiciile Înaltului Comisar al ONU pentru Refugiați (UNHCR), în special prin crearea unor coridoare sigure și prin redeschiderea permanentă a aeroportului internațional din Kabul și a frontierelor terestre ale Afganistanului; solicită sprijin special pentru femeile, fetele și persoanele în pericol care doresc să părăsească țara, pentru a asigura rute sigure; 38. subliniază că cea mai mare parte a refugiaților afgani vor căuta protecție în primul rând în țările învecinate și că, în consecință, UE ar trebui să prevadă acordarea de sprijin suplimentar țărilor din vecinătatea Afganistanului care găzduiesc refugiați, de preferință prin intermediul ONU și al agențiilor sale, precum și al organizațiilor internaționale care acționează la fața locului; 39. reamintește că sprijinul financiar, logistic și de consolidare a capacităților pentru primirea refugiaților și migranților afgani în țările învecinate nu este o alternativă la o politică europeană reală în materie de azil și migrație; consideră că UE trebuie să încheie și să pună în aplicare de urgență noul său pact privind azilul și migrația, astfel încât să poată face față fluxurilor migratorii într-un mod mai eficace și mai uman; 40.
invită Comisia și statele membre să asigure un efort coordonat la nivel european pentru a duce o politică umană în materie de azil în care UE să își asume responsabilitatea morală în ceea ce privește primirea și integrarea, cu deplina respectare a Convenției de la Geneva din 1951; salută planificarea în luna septembrie a Forumului privind relocarea; subliniază că politica UE ar trebui să includă prioritar o extindere a relocării pentru persoanele cele mai în pericol și cele mai vulnerabile, precum și alte căi complementare, cum ar fi vizele umanitare și un program special de vize pentru femeile afgane care solicită protecție pentru a se apăra de regimul taliban; îndeamnă statele membre să reevalueze în lumina recentelor evoluții cererile de azil actuale și recente, inclusiv cererile respinse; subliniază că în niciun caz nu trebuie să aibă loc returnări forțate către Afganistan; 41. invită Consiliul să utilizeze instrumentele disponibile, cum ar fi Directiva privind protecția temporară (3) și mecanismul de protecție civilă, pentru a spori la maximum eforturile din întreaga UE care urmăresc să asigure accesul imediat la protecție; își reiterează apelul adresat Comisiei de a publica o propunere legislativă privind vizele umanitare și solicită o împărțire echitabilă a responsabilității între statele membre; 42.
solicită intensificarea cooperării și sprijinirea țărilor din afara UE pentru a le ajuta să combată rețelele infracționale care sunt active în introducerea ilegală de migranți și în traficul de ființe umane; invită Europol să furnizeze o analiză a riscurilor infracționale și să își îmbunătățească cooperarea cu țările terțe în contextul mai larg al evoluțiilor din Afganistan; 43. invită Comisia să țină cont de prezenta rezoluție în programarea instrumentului IVCDCI – Europa Globală și în pregătirea programelor orientative multianuale relevante; Este nevoie de mai multă cooperare cu țările din regiunea Afganistanului, în condițiile respectării drepturilor fundamentale ale omului și a statului de drept 44. recunoaște că situația actuală din Afganistan nu este favorabilă stabilității regionale; subliniază că retragerea Occidentului din Afganistan a creat un vid care conduce la creșterea instabilității; subliniază că puterile din vecinătate și din regiune au acum o responsabilitate mai mare pentru situația din Afganistan și că trebuie să prevină propagarea instabilității dincolo de frontierele acestei țări; reafirmă necesitatea ca UE să întărească cooperarea cu țările din Asia Centrală în această privință, în special cu Uzbekistanul, cu care UE negociază în prezent un acord de parteneriat și cooperare consolidat, precum și cu Tadjikistanul; subliniază că această cooperare nu ar trebui să submineze apărarea de către UE a valorilor fundamentale și a statului de drept; 45. își exprimă îngrijorarea în legătură cu siguranța cetățenilor afgani aflați în mare pericol și a celor care traversează frontierele terestre către țările învecinate, mai ales către Pakistan; regretă că nu există coordonare în acest sens la nivelul comunității internaționale și invită statele membre să se folosească de toate pârghiile și instrumentele diplomatice posibile pentru a le asigura apărătorilor drepturilor omului accesul la frontierele terestre, liberă trecere și acces la serviciile diplomatice; subliniază rolul critic de coordonare al delegațiilor UE din țările învecinate în oferirea de sprijin practic în acest sens;
(3)
Directiva 2001/55/CE a Consiliului din 20 iulie 2001 privind standardele minime pentru acordarea protecției temporare, în cazul unui aflux masiv de persoane strămutate, și măsurile de promovare a unui echilibru între eforturile statelor membre pentru primirea acestor persoane și suportarea consecințelor acestei primiri, JO L 212, 7.8.2001, p. 12.